b"\n_START_ARTICLE_\n1. FFC Frankfurt\n_START_SECTION_\nPraunheim\n_START_PARAGRAPH_\nFotballaget som etter hvert ble til 1. FFC Frankfurt begynte som et samarbeid mellom kvinnelige ansatte ved Deutsche Bundesbank og fotballklubben SG Praunheim i 1973. Kvinnelaget til Praunheim, en bydel i nord i Frankfurt, fikk seg fort rivaler i FSV Frankfurt fra bydelen Bornheim noe lenger \xc3\xb8st og NSG Oberst Schiel Frankfurt fra Niederrad s\xc3\xb8r i byen. Begge de to dominerte hessisk kvinnefotball. F\xc3\xb8rst var det Oberst Schiel, som ofte representerte Hessen i det tyske mesterskapet (basert p\xc3\xa5 regionalliga for utvelgelse og deretter cupsystem) fra den f\xc3\xb8rste runden i 1974. Deretter, fra 1981, tok FSV Frankfurt over, b\xc3\xa5de i serien og i den nye DFB-cupen. FSV Frankfurt viste seg som et topplag ogs\xc3\xa5 i tysk m\xc3\xa5lestokk etter at de kom til finale i sluttspillet i 1984 og vant det i 1986. Det ble ytterligere to finaler for FSV Frankfurt. I cupen vant FSV tre ganger fra 1985-92._NEWLINE_SG Praunheim fikk imidlertid muligheten til \xc3\xa5 markere seg ettersom de kvalifiserte seg til den nasjonale ligaen, som i 1990/1991 erstattet utslagingsmodellen. Praunheim debuterte med en 5.-plass i avdeling s\xc3\xb8r. I den p\xc3\xa5f\xc3\xb8gende sesongen ble det en 6.-plass, og det s\xc3\xa5 ikke ut til at Praunheim tilh\xc3\xb8rte den ypperste toppen av s\xc3\xb8rtysk kvinnefotball. En beskjeden framgang til en 4.-plass viste imidlertid tegn til forbedring, men det var f\xc3\xb8rst ved ansettelsen av trener Monika Staab at framgangen virkelig begynte. Allerede i hennes f\xc3\xb8rste sesong var laget p\xc3\xa5 tredjeplass, bare poenget bak erkerival FSV Frankfurt._NEWLINE_Den p\xc3\xa5f\xc3\xb8lgende sesongen ble en mindre nedtur, fortsatt tredjeplass, men godt bak FSV Frankfurt. Deretter, i 1995/96-sesongen, kom f\xc3\xb8rste klare tegn til forandring. Praunheim kom p\xc3\xa5 andreplass i regionalgruppe s\xc3\xb8r, og kom dermed til semifinalen i ligaen. Frankfurt vant semifinalen, og gikk til finalen, som de tapte med bare ett m\xc3\xa5l mot TSV Siegen, laget som hadde sl\xc3\xa5tt dem ut tre ganger p\xc3\xa5 rad i DFB-cupen. Imidlertid var 95/96-sesongen den f\xc3\xb8rste i Praunheims historie der de slo FSV Frankfurt. Det ble ogs\xc3\xa5 den eneste. I 1996-97-sesongen kom FSV Frankfurt nok en gang foran, og Praunheim tapte semifinalen.  I 1997/98-serien, den f\xc3\xb8rste med en samlet nasjonal serie, kom SG Praunheim p\xc3\xa5 en imponerende andreplass, men et sk\xc3\xa5r i gleden m\xc3\xa5 ha v\xc3\xa6rt at det var FSV Frankfurt som vant den nasjonale serien. FSV Frankfurt slo ogs\xc3\xa5 Praunheim ut av cupen det \xc3\xa5ret, og kom selv til finalen.\n_START_SECTION_\n1. FFC Frankfurt\n_START_PARAGRAPH_\nEtter avsluttet sesong begynte arbeidet med \xc3\xa5 skifte navn fra SG Praunheim til 1. FFC Frankfurt. Initiativet til den nye klubben ble tatt av medlemmer av Praunheim, og den 27. august var navneskiftet offisielt. Den 1. januar 1999 tok 1. FFC Frankfurt over ligalisensen til Praunheim, som dermed la ned kvinnesatsingen sin. 1. FFC Frankfurt, som hadde skaffet seg toppscoreren Birgit Prinz fra rivalen, ble et \xc3\xb8yeblikkelig topplag, med seier i b\xc3\xa5de serie og cup, Begge p\xc3\xa5 m\xc3\xa5lstreken foran FCR Duisburg. I den p\xc3\xa5f\xc3\xb8lgende sesongen m\xc3\xa5tte FFC Frankfurt greie seg med andreplass bak nettopp Duisburg, men de vant cupen mot deres lenge nemesis Siegen (n\xc3\xa5 Sportsfreunde Siegen)._NEWLINE_FFC Frankfurt dominerte stort p\xc3\xa5 begynnelsen av 2000-tallet. Fra og med 1998-sesongen til og med 2003-sesongen vant laget cup og serie hvert \xc3\xa5r bortsett fra 99-2000-serien, da Duisburg vant. FFC Frankfurt toppet i 2001/2002-sesongen, da de vant serie, cup og UEFA Women's Cup (ved \xc3\xa5 sl\xc3\xa5 Ume\xc3\xa5 IK i finalen). De ble ogs\xc3\xa5 det ledene laget fra Frankfurt, ogs\xc3\xa5 fordi FSV Frankfurt sakket akterut, og etter hvert ble nedlagt i 2005. Med FSV Frankfurt som stadig d\xc3\xa5rligere lag, ble det etter hvert et annet rivallag som tok over: Turbine Potsdam. De to og Duisburg kjempet om seier i cup og serie utover 2000-tallet. Rivaliseringen mellom FFC Frankfurt og Turbine Potsdam hadde egentlig startet i 1999, da Turbine Potsdam snudde 0-4 til 4-4, men da Turbine ble et topplag, toppet det seg. Turbine Potsdam vant serien i 2003/04 og 2005/06 og cupen tre \xc3\xa5r p\xc3\xa5 rad fra 2004 til 2006. FFC Frankfurt fikk imidlertid en anstendig hevn da de vant UEFA Women's Cup mot nettopp Turbine Potsdam i finalen med overlegne 4-0._NEWLINE_FFC Frankfurt kom sterkt tilbake i 2006/07-sesongen, der de vant The Double, og i 2007/08-sesongen fulgte de opp med en Treble, ved \xc3\xa5 vinne Women's Cup for tredje gang, ogs\xc3\xa5 denne mot Ume\xc3\xa5. Deretter, i 2008/09-sesongen, kunne man merke en nedtur i FFC Frankfurt. I serien ble det fjerdeplass, i cupen i andre runde (riktignok mot Bayern M\xc3\xbcnchen) og i UEFA Women's cup i kvartfinalen (mot Turbine Potsdam). De klarte heller ikke \xc3\xa5 kvalifisere seg til Mesterligaen \xc3\xa5ret etter, med en tredjeplass, men forsterket med to landslagsspillere, Jessica Landstr\xc3\xb6m og Melanie Behringer f\xc3\xb8r 2010/11-sesongen. Laget satte ny rekord for m\xc3\xa5l i en Bundesligasesong (103), men etter tre tap klarte man likevel ikke \xc3\xa5 vinne seriegullet. I cupfinalen fikk de imidlertid revansje, og vant 2\xe2\x80\x931 i finalen mot Potsdam; de vant dermed to av tre oppgj\xc3\xb8r mot Potsdam denne sesongen, og tok sin f\xc3\xb8rste tittel p\xc3\xa5 tre \xc3\xa5r."